La burjassotera Amparo Pastor presenta “La casa de la sabiduría”, el seu nou llibre
2025-07-24

La Casa de Cultura de Burjassot acollirà una nova presentació literària, en esta ocasió, protagonitzada per la burjassotera Amparo Pastor, dona molt volguda i vinculada a la vida cultural del municipi que presentarà La casa de la sabiduría, el seu nou llibre, publicat per Edicions NPQ, editors del grup Sargantana.

La presentació tindrà lloc dimecres que ve 18 de juny, a les 19.00 hores, un acte en el qual Amparo estarà acompanyada per Carlota Felipe, representant de l’editorial i per Juan Ramón Barat, poeta i novel·lista. A més, la presentació estarà amenitzada per Esther Bernat, al pinao, i la interpretació teatral de diferents components de Paraules i Dones.

La història de La casa de la sabiduría gira entorn d’una gran biblioteca privada on el rancor, la fustigació i la intriga són una constant en la novel·la fins que es produeïx la màgia de la trobada dels dos protagonistes, que dona pas a la reflexió d’ell i a la por per la possible pèrdua de la dona que estima. L’amor serà la força que porta al perdó, element clau per a resoldre conflictes. Paral·lelament als esdeveniments principals, Cristina, la protagonista, s’embarca en la idea d’escriure un assaig sobre l’amor tràgic en la literatura.

Llicenciada en Filologia i diplomada en Graduat Social, Amparo Pastor ha publicat tres novel·les i un assaig, articles en premsa i obres teatrals que han sigut representades en el Centre Cultural Tívoli de Burjassot, arribant també a dirigir algunes de les obres i sent protagonista d’estes.

Amparo estarà acompanyada en la presentació per Juan Ramón Barat, Catedràtic de Llengua Castellana i Literatura, poeta i literat amb prop de seixanta obres publicades entre novel·les juvenils, històriques i poemaris. Juan Ramón ha rebut sis premis en poesia i quatre en novel·la.